Diari Oficial de la Generalitat Valenciana


Sumari del DOGV 3484, del 29-04-1999 (1999/3786)

ORDRE de 15 d'abril de 1999, de la Conselleria de Cultura, Educació i Ciència, per la qual es convoquen ajudes per a finançar activitats de les federacions i associacions d'alumnes de centres i programes municipals d'Educació Permanent d'Adults (EPA) de la Comunitat Valenciana, sostinguts amb fons públics.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3484

Data del DOGV
:   29-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3786


Data del document
:   15-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * alumnat
    * associació
    * educació
    * educació d'adults
    * administració local
    * alumne
    * educació permanent
    * ajuda pública

ORDRE de 15 d'abril de 1999, de la Conselleria de Cultura, Educació i Ciència, per la qual es convoquen ajudes per a finançar activitats de les federacions i associacions d'alumnes de centres i programes municipals d'Educació Permanent d'Adults (EPA) de la Comunitat Valenciana, sostinguts amb fons públics. [1999/L3786]
  
L'article 23 de la Llei 1/1995, de 20 de gener, de la Generalitat Valenciana (DOGV de 31.01.95), de Formació de les Persones Adultes, regula la participació de les persones adultes i contempla en l'apartat quart que es potenciarà el finançament de les federacions i associacions de participants i s'establiran els mecanismes adequats que afavorisquen les seues actuacions i el seu funcionament.
  
El caràcter limitat dels recursos disponibles per a estes ajudes, la necessitat de procurar l'eficàcia en la despesa i l'enfortiment del moviment associatiu de l'alumnat dels centres i programes municipals d'EPA, aconsellen concedir subvencions a les federacions d'àmbit provincial o superior, que agrupen un nombre significatiu d'associacions, tot això sense perjuí que les dites mesures redunden en els projectes d'activitats d'associacions d'alumnes coordinades per les seues federacions, a fi que la participació d'estes entitats als centres educatius de formació de persones adultes, sostinguts amb fons públics, de la Comunitat Valenciana, fomente i consolide el moviment associatiu d'este alumnat.
  
Les ajudes tenen com a finalitat ajudar a sufragar les despeses de les federacions i associacions d'alumnes dels centres de formació de persones adultes, sostinguts amb fons públics, que es produïsquen per la realització d'activitats encaminades a fomentar la participació i el moviment associatiu d'este alumnat.
  
A tal fi i en ús de les facultats que em conferixen l'article 35 de la Llei 5/1983, de 30 de desembre, de Govern Valencià, i la disposició final primera de la Llei 1/1995, de 20 de gener, de la Generalitat Valenciana, de Formació de les Persones Adultes,
  
ORDENE
  
Primer
  
1. Es convoquen ajudes per a subvencionar el funcionament i les activitats pròpies de:
  
1.1 Les federacions d'associacions d'alumnes de centres i programes municipals d'Educació Permanent d'Adults (EPA), sostinguts amb fons públics, d'àmbit territorial provincial o superior i amb seu a la Comunitat Valenciana.
  
1.2 Les associacions d'alumnes constituïdes en centres i programes municipals d'EPA, sostinguts amb fons públics, de la Comunitat Valenciana.
  
2. Les ajudes es destinaran a subvencionar les despeses ocasionades pel funcionament i les activitats desenrotllades durant l'any 1999, per les federacions i associacions d'alumnes a què es referix esta ordre.
  
Segon
  
L'import global màxim destinat a les ajudes a què es referix la disposició primera de la present ordre és de cinc milions de pessetes (5.000.000 PTA).
  
La quantitat citada s'abonarà a càrrec de la línia de subvenció 403/000/1999 de l'aplicació pressupostària 53.52.630.84 de l'exercici econòmic de 1999 i es distribuirà de la següent manera:
  
a) Entre les federacions a què es referix esta ordre, dos milions de pessetes (2.000.000 PTA).
  
b) Entre les associacions d'alumnes d'EPA assenyalades en l'apartat 1.2, tres milions de pessetes (3.000.000 PTA), distribuïdes en 30 ajudes de cent mil pessetes (100.000 PTA).
  
Tercer
  
S'aproven les bases (annex I) per què es regix esta convocatòria, els models de sol·licitud i de rebut per col·laboracions ocasionals (annexos II i III, respectivament).
  
DISPOSICIONS FINALS
  
Primera
  
Es delega en el subsecretari de la Conselleria de Cultura, Educació i Ciència la competència per a resoldre la present convocatòria d'ajudes.
  
Segona
  
De conformitat amb els articles 107,116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant la Conselleria de Cultura, Educació i Ciència en el termini d'un mes a comptar des de l'endemà de la publicació en el Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria d'ajudes
  
1. Objecte de les ajudes
  
L'objecte d'estes ajudes és coadjuvar al foment d'activitats per part de les federacions i associacions d'alumnes d'EPA, contemplades en l'article 23 de la Llei 1/1995, de 20 de gener, de la Generalitat Valenciana, de Formació de les Persones Adultes, per la qual es regulen estes entitats.
  
Queden compreses les despeses produïdes pel funcionament i les activitats efectuades durant l'any 1999, encara que s'hagueren realitzat amb anterioritat a la publicació en el Diari Oficial de la Generalitat Valenciana d'esta convocatòria, fins al terme concedit per a la justificació de les despeses de les activitats previstes en els respectius projectes.
  
No seran objecte d'ajuda les despeses sumptuàries.
  
2. Sol·licitants
  
2.1 Podran sol·licitar estes ajudes les federacions i associacions d'alumnes de centres i programes municipals d'EPA, a què es referix l'apartat primer de la present ordre, que reunisquen els següents requisits:
  
2.1.1 Tindre establida la seua seu i àmbit d'activitat a la Comunitat Valenciana.
  
2.1.2 Estar legalment constituïdes i inscrites en el Registre d'Associacions.
  
2.1.3 En el cas de les federacions, estar integrades únicament per associacions d'alumnes legalment constituïdes en centres o programes municipals d'EPA, sostinguts amb fons públics, de la Comunitat Valenciana.
  
2.1.4 Realitzar les activitats per a les qual se sol·licita l'ajuda.
  
3. Sol·licituds i documentació
  
3.1 Les sol·licituds es dirigiran a la Conselleria de Cultura, Educació i Ciència i podran presentar-se al Registre General d'esta, al Registre de les Direccions Territorials de Cultura i Educació, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les sol·licituds, ajustades al model oficial que figura com a annex II de la present ordre, s'adjuntarà la següent documentació:
  
3.1.1 Projecte d'activitats per al qual se sol·licita l'ajuda i pressupost per al seu finançament. Els diferents projectes d'activitats s'ajustaran a allò que s'indica en l'apartat 4 i 5 de les presents bases.
  
3.1.2 Fotocòpia dels estatuts i documents que acrediten la legal constitució i inscripció de la federació o associació d'alumnes d'EPA.
  
3.1.3 Fotocòpia del codi d'identificació fiscal de l'entitat sol·licitant.
  
3.1.4 Certificat actualitzat del Registre d'Associacions en què consten les federacions i les associacions d'alumnes d'EPA que les integren, emés, com a màxim, dins del termini de presentació de sol·licituds.
  
3.1.5 Certificat del director/a del centre d'EPA acreditatiu del nombre de professors i d'alumnes matriculats en el curs 1998/99.
  
3.1.6 Certificat de l'acord que acredita la representació de la persona firmant de la sol·licitud.
  
3.2 Els qui en la convocatòria de 1998 hagueren presentat correctament els documents previstos en els apartats 3.1.2 i 3.1.3, sense que s'haja produït variació, estaran exempts d'aportar els dits documents, sense perjuí d'aportar-los a requeriment de l'administració. En este cas hauran de presentar una declaració jurada que no s'ha produït cap variació en les circumstàncies acreditades en els documents aportats en la referida convocatòria.
  
3.3 Quan les sol·licituds de les entitats no reunisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb estes bases resulte exigible, segons establix l'article 71 de la mencionada llei, es requerirà l'interessat perquè, en el termini de 10 dies, esmene la falta o acompanye els documents preceptius, amb indicació que, si així no ho fa, s'entendrà que desistix de la seua petició i s'arxivarà l'expedient sense més tràmit.
  
3.4 El termini per a la presentació de sol·licituds serà d'un mes a partir del dia després de la publicació d'esta ordre en el Diari Oficial de la Generalitat Valenciana.
  
D'acord amb allò que disposa la Instrucció 6/1822-MQ, de 10 de setembre de 1996, de la Secretaria General de la Conselleria de Cultura, Educació i Ciència, si el termini finalitza en dia inhàbil o dissabte, s'entendrà prorrogat fins al primer dia hàbil següent.
  
4. Criteris per a la concessió d'ajudes a les federacions d'associacions d'alumnes d'EPA.
  
4.1 Les ajudes es concediran a les federacions en funció del nombre d'associacions d'alumnes de centres i programes municipals d'EPA que les integren, segons el certificat actualitzat del Registre d'Associacions a què es referix la base 3.1.4 de la present ordre.
  
5. Criteris per a la concessió d'ajudes a les associacions d'alumnes d'EPA.
  
5.1. Nombre de professors i d'alumnes, durant el curs 1998-1999, que tinga el centre docent en què estiga constituïda l'associació d'alumnes. Este concepte es valorarà d'acord amb els següents criteris (fins a un màxim de 10 punts):
  
5.1.1. Un punt per cada professor/a que treballe al centre.
  
5.1.2. Un punt per cada cinquanta alumnes matriculats al centre, durant el curs 1998-1999, tant en ensenyaments reglats com no reglats.
  
5.2. A l'apartat anterior se sumarà la puntuació que corresponga en funció de la valoració atribuïda al projecte d'activitats presentat. La Comissió Avaluadora atorgarà als citats projectes fins a un màxim de 10 punts.
  
5.3. D'acord amb els criteris anteriors es formarà un llistat ordenat de major a menor puntuació. Les trenta primeres entitats del referit llistat resultaran adjudicatàries de les ajudes. En el cas de no resultar adjudicada alguna de les referides ajudes per falta d'entitats sol·licitants que reunisquen els requisits, el seu import econòmic acreixerà proporcionalment la resta de les ajudes concedides.
  
6. Resolució
  
Correspondrà al subsecretari, per delegació del conseller de Cultura, Educació i Ciència, la resolució d'esta convocatòria a proposta de la Comissió Avaluadora integrada per:
  
- El cap del Servei de Relacions Institucionals i Participació Social, que actuarà de president.
  
- Un funcionari/a que preste serveis a la Secretaria General, que actuarà de secretari/a.
  
- Un funcionari/a que preste serveis a la Direcció General de Centres Docents.
  
- Un funcionari/a que preste serveis a la Direcció General d'Ordenació i Innovació Educativa i Política Lingüística.
  
A les reunions que realitze la Comisió Evaluadora podrà assistir un/a representant per cada una de les federacions d'associacions d'alumnes d'EPA de la Comunitat Valenciana, a què es referix l'apartat 1 de la disposició primera de l'ordre, com a observadors, amb veu però sense vot.
  
La Comissió Avaluadora elevarà proposta de resolució al subsecretari de la Conselleria de Cultura, Educació i Ciència, qui dictarà resolució definitiva de concessió de les ajudes.
  
La resolució definitiva de concessió de les ajudes es dictarà dins dels tres mesos següents a l'acabament del termini de presentació de sol·licituds. Si transcorregut el termini no s'ha dictat, s'entendran desestimades les sol·licituds, sense perjuí del que es dispose quan recaiga resolució expressa.
  
La resolució definitiva de concessió de les ajudes serà publicada en el Diari Oficial de la Generalitat Valenciana.
  
7. Adjudicació i pagament de les subvencions
  
Les ajudes s'atorgaran en funció dels criteris de la base 4 i podran ser subvencionades la totalitat o una part de les despeses pressupostades, sense que en cap cas puga excedir la quantia del cost de l'activitat.
  
El pagament de les subvencions es realitzarà després de l'adjudicació i una vegada les entitats beneficiàries hagen presentat els documents a què es referix la base següent.
  
El termini de presentació dels justificants de despesa finalitzarà el 8 d'octubre de 1999.
  
Si dels justificants de despesa presentats resultara un import inferior a l'ajuda concedida, es procedirà a la reducció automàtica de la subvenció, en la quantia necessària perquè l'ajuda no excedisca la despesa justificada.
  
Si alguna associació d'alumnes beneficiària no justificara la realització de les despeses per a les quals es va concedir l'ajuda, segons allò que s'ha previst en la base 8 de la present convocatòria, la quantitat concedida passarà automàticament a l'entitat sol·licitant que haguera obtingut major puntuació entre les no beneficiàries, si n'hi haguera.
  
Si alguna federació d'alumnes beneficiària no justificara haver gastat cap quantitat de l'ajuda concedida, esta passarà automàticament a distribuir-se a parts iguals entre les restants federacions d'alumnes beneficiàries si les hi haguera.
  
8. Obligacions dels beneficiaris
  
Els beneficiaris de les ajudes queden subjectes al compliment de les següents obligacions, dins del termini establit:
  
1. Presentar justificants que acrediten la realització de les despeses per a les qual es va concedir l'ajuda, d'acord amb la legislació vigent.
  
Les factures o justificants presentats hauran de ser originals o fotocòpia compulsada i emetre's a nom de la federació o associació d'alumnes d'EPA, no serà vàlida la justificació que es realitze amb document expedit a nom d'una altra entitat distinta.
  
Quan es tracte de justificar les col·laboracions ocasionals s'aportaran els rebuts en què consten les dades del perceptor, el seu NIF, el concepte per què es retribuïx, així com les dades relatives a la federació o associació d'alumnes d'EPA beneficiària, segons el model que figura com a annex III.
  
Les despeses de restauració, allotjament i desplaçament presentades per les federacions i associacions d'alumnes d'EPA hauran de justificar-se documentalment mitjançant factura emesa a nom de l'entitat associativa.
  
S'exclouen aquelles despeses que siguen objecte de subvenció per una altra via.
  
Així mateix, haurà d'acompanyar-se, junt amb cada una d'estes factures, certificat de l'organització que descriga la despesa i acredite que té lloc amb motiu de la realització d'activitats pròpies de l'entitat, amb indicació de dates i persones que realitzen la despesa en nom de l'organització.
  
Podrà acompanyar-se, a més a més, la documentació oficial que acredite el motiu de la realització de l'activitat (assistència a reunions amb l'administració, etc.).
  
2. Presentar un informe-memòria que arreplegue i avalue els resultats de les activitats realitzades.
  
3. Aportar, si és procedent, un certificat de la secretaria de la federació o associació d'alumnes d'EPA sol·licitant, on es facen constar els ingressos reals que han produït les activitats objecte de subvenció.
  
4. Les entitats beneficiàries hauran d'acreditar, si és procedent, prèviament al cobrament de l'ajuda, que es troben al corrent de les seues obligacions tributàries i davant de la Seguretat Social, en la forma que determina l'Ordre de 30 de maig de 1996, de la Conselleria d'Economia i Hisenda. Queden exemptes de la dita acreditació les entitats que reben una ajuda inferior a tres-centes mil pessetes (300.000 PTA).
  
5. Tornar l'import total o parcial de l'ajuda rebuda si la despesa no s'ha produït, si es comprova una modificació substancial dels fins en funció dels quals es va concedir l'ajuda, o si per percepció d'altres subvencions o ingressos es cobrira l'import total de la despesa.
  
6. Estar sotmesos a les actuacions de comprovació que efectuarà esta Conselleria i a les de control financer que corresponen a la Intervenció General, en relació amb l'ajuda concedida.
  
7. Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualssevol administracions o ens públics.
  
9. Efectes en cas d'incompliment
  
En cas d'incompliment de qualsevol dels requisits estipulats en la convocatòria, caldrà ajustar-se al que disposa l'article 47.9 del Text Refós de la Llei d'Hisenda Pública de la Generalitat Valenciana.
  
ANNEX II
  
Sr./Sra. .... en representació
  
de ... que té la seua seu establida en .... CP .... carrer/plaça ...
  
... NÚM. ... telèfon ... CIF ....
  
ENTITAT BANCÀRIA ... CLAU ...
  
ADREÇA/SUCURSAL .... CLAU ...
  
POBLACIÓ ... NÚM. COMPTE ....
  
EXPOSE:
  
1. Que l'entitat que represente reunix tots els requisits establits en l'Ordre de ... de .... de 1999, de la Conselleria de Cultura, Educació i Ciència, per la qual es convoquen ajudes per a les federacions i associacions d'alumnes d'EPA.
  
2. Que acompanye la present sol·licitud de la documentació que s'assenyala:
  
( ) Projecte d'activitats, amb indicació del pressupost per al seu finançament.
  
( ) Fotocòpia dels estatuts i documents que acrediten la legal constitució i inscripció de l'entitat sol·licitant.
  
( ) Fotocòpia del CIF
  
( ) Certificat de l'acord que acredita la representació del firmant de la sol·licitud.
  
( ) Certificat del Registre d'associacions en què consten les associacions integrades en la federació sol·licitant. (Només federacions).
  
( ) Certificat del director/a del centre d'EPA acreditatiu del nombre de professors i d'alumnes matriculats en el curs 1998-1999.
  
( ) Declaració jurada que no s'ha produït cap variació en les circumstàncies acreditades en els documents aportats en la convocatòria de1998.
  
SOL·LICITE: participar en la convocatòria d'ajudes i la concessió d'acord amb la citada ordre d'una subvenció de .... pessetes.
  
.............., ..... de ........... de 1999
  
Firmat:
  
CONSELLERIA DE CULTURA, EDUCACIÓ I CIÈNCIA - SUBSECRETARIA
  
Av. Campanar, 32, 46153-València
  
ANNEX III
  
Rebut per col·laboracions ocasionals
  
Sr./Sra. ...., amb NIF. .... z domicili en ..., he rebut de la federació/associació d'alumnes d'EPA ....,
  
l'import de .... pessetes, en concepte d'honoraris per ... (detalleu el concepte, indicant la data).
  
.............., .... de ........ de 1999